รัฐบาลไทย-ข่าวทำเนียบรัฐบาล-กรมทางหลวงแนะนำ 5 เส้นทางชมเขื่อน เที่ยวหยุดยาวเดือนพฤษภาคม กระตุ้นเศรษฐกิจภายในประเทศ
วันพฤหัสบดีที่ 12 พฤษภาคม 2565
กรมทางหลวงแนะนํา 5 เส้นทางชมเขื่อน เที่ยวหยุดยาวเดือนพฤษภาคม กระตุ้นเศรษฐกิจภายในประเทศ
หากประชาชนต้องการสอบถามข้อมูลรายละเอียดเพิ่มเติมสามารถติดต่อได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)
กรมทางหลวง (ทล.) กระทรวงคมนาคม เตรียมความพร้อมเพื่อรองรับการเดินทางท่องเที่ยว ตามมาตรการของรัฐบาลที่เร่งเตรียมความพร้อมด้านต่าง ๆ เพื่อกระตุ้นการท่องเที่ยวเพื่อฟื้นฟูเศรษฐกิจที่ได้รับผลกระทบจากสถานการณ์การระบาดของโรคติดเชื้อไวรัส COVID-19 อย่างต่อเนื่อง เป็นการกระตุ้นให้คนไทยหันมาท่องเที่ยวภายในประเทศมากยิ่งขึ้น ในส่วนของ ทล. ได้เตรียมความพร้อมในด้านความปลอดภัยทางถนนพร้อมกับปรับภูมิทัศน์สองข้างทางเพื่ออํานวยความสะดวกด้านทัศนวิสัยในการขับขี่ ปัจจุบันกระแสการเที่ยวเขื่อนกําลังได้รับความนิยมเป็นอย่างมาก เขื่อนและอ่างเก็บน้ําที่มีอยู่ทั่วประเทศกว่าร้อยละ 90 เกิดขึ้นจากโครงการในพระราชดําริเพื่อทําหน้าที่กักเก็บน้ํา ใช้ในการเกษตรกรรม อุปโภค บริโภค ใช้สําหรับป้องกันน้ําท่วมฉับพลันในฤดูที่น้ําไหลหลาก และเขื่อนยังมีหน้าที่หลักในการผลิตกระแสไฟฟ้า ปัจจุบันหลายเขื่อนได้กลายเป็น “จุดท่องเที่ยว” ที่ประชาชนสามารถเข้ามาพักผ่อน ทล. จึงได้รวบรวม “5 เส้นทางชมเขื่อน” มาให้เป็นตัวเลือกให้กับนักท่องเที่ยว โดย ทล. ได้ทําความสะอาด ตกแต่ง ปรับปรุงป้ายให้อยู่ในสภาพสมบูรณ์เพื่อรองรับการเดินทางท่องเที่ยวของประชาชนในจังหวัดต่าง ๆ ดังนี้
1. เขื่อนลําตะคอง จังหวัดนครราชสีมา เป็นเขื่อนดิน บริเวณรอบขอบเขื่อนเก็บน้ําจะอยู่ติดริมทางหลวงหมายเลข 2 (ถนนมิตรภาพ) มีทางหลวงพิเศษระหว่างเมืองหมายเลข 6 สาย บางปะอิน - โคราช ระยะทาง 196 กิโลเมตร ขนานทอดยาวไปตามแนวเขื่อน โดยสื่อสังคมออนไลน์ได้ยกให้เป็นถนนลอยฟ้าที่สวยที่สุดในประเทศไทย สําหรับการเดินทางจากอําเภอปากช่อง ใช้ทางหลวงหมายเลข 2 (ถนนมิตรภาพ) มุ่งหน้าโคราชอยู่ระหว่าง กม. ที่ 184 - 193
2. เขื่อนภูมิพล จังหวัดตาก เป็นแหล่งท่องเที่ยวอันดับต้น ๆ ของจังหวัดตาก และเป็นเขื่อนคอนกรีตโค้งเพียงแห่งเดียวในประเทศไทย ตั้งอยู่ในพื้นที่ตําบลบ้านนา อําเภอสามเงา จังหวัดตาก สร้างขึ้นเพื่อแก้ปัญหาการขาดแคลนแหล่งน้ําให้แก่เกษตรกร เป็นแหล่งผลิตพลังงานไฟฟ้า การเดินทางไปตามทางหลวงหมายเลข 1357 ที่ กม. 15+050 ตอนทางเข้าเขื่อนภูมิพล ตัดจากถนนหมายเลข 1 ที่ กม. 566+600 ด้านซ้ายทาง ตอนวังม่วง - แม่เชียงรายบน
3. เขื่อนวชิราลงกรณ์ จังหวัดกาญจนบุรี ตั้งอยู่บนแม่น้ําแควน้อย เพื่อประโยชน์ด้านชลประทานและผลิตไฟฟ้า ตัวอ่างเก็บน้ําอยู่ในส่วนท้องที่อําเภอทองผาภูมิ อําเภอสังขละบุรี จังหวัดกาญจนบุรี เขื่อนวชิราลงกรณ์จึงจัดเป็นเขื่อนอเนกประสงค์และยังเป็นเขื่อนหินถมแห่งแรกของประเทศไทย การเดินทางจากกรุงเทพฯ ใช้ทางหลวงหมายเลข 4 มุ่งหน้าจังหวัดราชบุรี ระยะทางประมาณ 65 กิโลเมตร และใช้ทางหลวงหมายเลข 323 ต่อเนื่องทางหลวงหมายเลข 3272 มุ่งหน้าอําเภอทองผาภูมิ จังหวัดกาญจนบุรี ระยะทางประมาณ 300 กิโลเมตร ทางเข้าเขื่อนวชิราลงกรณ์จะอยู่ทางขวามือ
4. เขื่อนเจ้าพระยา จังหวัดชัยนาท เขื่อนทดน้ําแห่งแรกของประเทศไทยและเป็นสายเลือดใหญ่ที่ใช้ประโยชน์ทางด้านชลประทานและการทดน้ําเพื่อการเกษตรโดยระบายน้ําจากแม่น้ําในภาคเหนือสู่ภาคกลางและอ่าวไทย ส่งต่อไปยังพื้นที่เพาะปลูกภาคกลาง การเดินทางใช้ทางหลวงหมายเลข 311 ชัยนาท จากอําเภอเมืองไปตามทางหลวงหมายเลข 304 และเลี้ยวซ้ายทางไปอําเภอสรรพยา ประมาณ 6 กิโลเมตร
5. เขื่อนลําพระเพลิง จังหวัดนครราชสีมา อยู่ในเขตอําเภอปักธงชัย เขื่อนลําพระเพลิง แห่งนี้ก็มีชื่อเสียงเรื่องความสวยงามทางธรรมชาติที่โดดเด่น ด้วยลักษณะภูมิประเทศ สองฟากฝั่ง เป็นป่าไม้เขียวขจีร่มรื่น และตอนต้นแม่น้ํายังมีน้ําตกสวยงามต่าง ๆ นักท่องเที่ยวมักนิยมเดินทางมาชมทัศนียภาพ วิวทิวทัศน์ และตากอากาศแถวบริเวณเขื่อน การเดินทางจากสี่แยกลําพระเพลิง บนทางหลวงหมายเลข 304 บริเวณ กม. ที่ 267+692 เดินทางมุ่งหน้าเขื่อนลําพระเพลิงอีก 28 กิโลเมตร
ทั้งนี้ ทล. ให้ความสําคัญในเรื่องความปลอดภัยในการเดินทางให้กับประชาชน รวมไปถึงดําเนินการตามนโยบายของรัฐบาลที่ช่วยส่งเสริมการท่องเที่ยวในประเทศโดยการสัญจรทางถนน ช่วยส่งเสริมคุณภาพชีวิตและเศรษฐกิจของประชาชนในพื้นที่และสร้างเส้นทางแห่งการท่องเที่ยวต่อไป ทล. ขอความร่วมมือนักท่องเที่ยวไม่จอดยานพาหนะกีดขวางการจราจรบนทางหลวง และขอความร่วมมือนักท่องเที่ยวเดินทางอย่างปลอดภัยและใส่ใจสิ่งแวดล้อม โปรดขับรถด้วยความระมัดระวัง ปฏิบัติตามป้ายเตือน ป้ายแนะนํา เพื่อความปลอดภัยในการเดินทาง และปฏิบัติตามมาตรฐานสาธารณสุขภายใต้วิถีชีวิตรูปแบบใหม่ “ท่องเที่ยวสุขใจ ห่างไกลโควิด-19” สวมหน้ากาก ล้างมือ รักษาระยะห่าง หากประชาชนต้องการสอบถามข้อมูลรายละเอียดเพิ่มเติมสามารถติดต่อได้ที่สายด่วน ทล. โทร. 1586 (โทรฟรีทุกเครือข่ายตลอด 24 ชั่วโมง)